ངེས་པར་འབྱེད་པ་དེ་བྱེད་པ་སྡུག་བསྔལ་ཡང་དག་པར་ཟད་པར་འགྱུར་བའི་ལམ་གང་བཤད་པ་དེ་བསྒྲུབས་ན།ངེས་པར་འབྱིན་པ་མ་ཡིན་ཞིང་སྡུག་བསྔལ་ཡང་དག་པར་ཟད་པར་མི་འགྱུར་ཏེ།དེ་ནི་གནས་མེད་དོ་ཞེས་འདིར་དགེ་སྦྱོང་ངམ།བྲམ་ཟེའམ།ལྷའམ།བདུད་དམ་ཚངས་པའམ།སུ་ཡང་རུང་བ་འགའ་ཞིག་འཇིག་རྟེན་ན་ཆོས་དང་འཐུན་པར་རྒོལ་བའི་རྒྱུ་དེ་ཡང་དག་པར་རྗེས་སུ་མི་མཐོང་སྟེ།ངས་རྒྱུ་དེ་ཡང་དག་པར་རྗེས་སུ་མ་མཐོང་བས།བདེ་བ་ཐོབ་སྟེ་གནས་ཤིང་བག་ཚ་བ་མེད་པ་ཐོབ་ལ་མི་འཇིགས་པ་འཐོབ་སྟེ།གནས་ཀྱིས་ཁྱུ་མཆོག་རླབས་པོ་ཆེའི་གནས་སུ་དམ་བཅའོ།།འཁོར་གྱི་ནང་དུ་སེང་གེའི་སྒྲ་ཡང་དག་པར་བསྒྲག་གོ།།ཚངས་པའི་འཁོར་ལོ་སྔོན་དགེ་སྦྱོང་ངམ།བྲམ་ཟེའམ།ལྷའམ།བདུད་དམ།ཚངས་པའམ།སུས་ཀྱང་འཇིག་རྟེན་དུ་ཆོས་དང་འཐུན་པར་མ་བསྐོར་བ་རབ་ཏུ་བསྐོར་རོ་ཞེས་བྱ་བ་སྟེ།དེ་དག་ནི་མི་འཇིགས་པ་བཞི་ཞེས་བྱའོ།།དེ་ལ་སོ་སོ་ཡང་དག་པར་རིག་པ་བཞི་གང་ཞེ་ན།འདི་ལྟ་སྟེ།དོན་སོ་སོ་ཡང་དག་པར་རིག་པ་དང་།ཆོས་སོ་སོ་ཡང་དག་པར་རིག་པ་དང་།ངེས་པའི་ཚིག་སོ་སོ་ཡང་དག་པར་རིག་པ་དང་།སྤོབས་པ་སོ་སོ་ཡང་དག་པར་རིག་པ་སྟེ།དེ་དག་ནི་སོ་སོ་ཡང་དག་པར་རིག་པ་བཞི་ཞེས་བྱའོ།།དེ་ལ་བྱམས་པ་ཆེན་པོ་གང་ཞེ་ན།དེ་བཞིན་གཤེགས་པ་སེམས་ཅན་ཐམས་ཅད་ལ་དགྲ་བོ་དང་།མཛའ་བཤེས་ལ་འདྲ་བར་མཛད་པ་གང་ཡིན་པ་སྟེ།དེ་ནི་བྱམས་པ་ཆེན་པོ་ཞེས་བྱའོ།།དེ་ལ་སྙིང་རྗེ་ཆེན་པོ་གང་ཞེ་ན།སེམས་ཅན་ཡོད་པ་མ་ཡིན་པའི་སེམས་ཅན་རྣམས་ལ་བྱམས་པ་མི་གཏོང་བ་གང་ཡིན་པ་སྟེ།དེ་ནི་སྙིང་རྗེ་ཆེན་པོ་ཞེས་བྱའོ།།དེ་ལ་སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་གང་ཞེ་ན།འདི་ལྟ་སྟེ།དེ་བཞིན་གཤེགས་པ་ལ་འཁྲུལ་བ་མེད་པ་དང་།ཅ་ཅོ་མེད་པ་དང་།བསྙེལ་བ་མེད་པ་དང་།ཐ་དད་པའི་འདུ་ཤེས་མེད་པ་དང་།སེམས་མཉམ་པར་མ་བཞག་པ་མེད་པ་དང་།སོ་སོར་མ་བརྟགས་པའི་བཏང་སྙོམས་མེད་པ་དང་།འདུན་པ་ཉམས་པ་མེད་པ་དང་།བརྩོན་འགྲུས་ཉམས་པ་མེད་པ་དང་།དྲན་པ་ཉམས་པ་མེད་པ་དང་།ཏིང་ངེ་འཛིན་ཉམས་པ་མེད་པ་དང་།ཤེས་